|  |  |
| --- | --- |
| **ROKODELSKA PANOGA** | **Izdelovanje cvetnonedeljskih butaric** |
| **POVZETEK** | |
| Cvetnonedeljske butare so šopi, izdelani iz določenih vrst in določenega števila šibja oziroma rastlin, lahko tudi z okrasjem, kot so pecivo, jabolka, pomaranče in barvni krep papir. Na cvetno nedeljo jih verniki nosijo blagoslavljat v cerkev. Izdelovanje cvetnonedeljskih butar in blagoslavljanje le-teh na cvetno nedeljo sta razširjena povsod na Slovenskem. | |
| **OPIS PANOGE** | |
| Cvetnonedeljske butare so šopi, izdelani iz določenih vrst in določenega števila šibja oziroma rastlinja. Pred cvetno nedeljo jih izdelujejo povsod po Sloveniji, le da se po posameznih območjih nekoliko razlikujejo glede na sestavo in obliko, različna pa so tudi poimenovanja zanje (presnec, prajtl, beganca, pegelj, pušl, prajtelj, žegen, kaštron, snop …).  Z blagoslovom cvetnonedeljskih butar se verniki spominjajo Kristusovega prihoda v Jeruzalem, kjer so po evangelijskem izročilu navdušene množice pred Kristusa na oslu metale palmove veje. V ljudskem verovanju cvetnonedeljska butara velja za zaščitnico doma, domačih živali, zemljišč in pridelkov, v preteklosti pa so jo uporabljali tudi za zaščito pred uroki, za zdravljenje ljudi in živali ter v številnih letnih šegah in šegah življenjskega kroga. Po drugi svetovni vojni je sicer začela vera v čarobno moč butar počasi zamirati, še vedno pa jih verniki na cvetno nedeljo nosijo blagoslavljat v cerkev; tradicionalni načini uporabe so marsikje še vedno živi.  Najpogosteje so butare izdelane iz vejic vrbe, brinja, bršljana, leske, bezga in drena. Ponekod jim dodajajo drugo zelenje, cvetje in veje sadnega drevja ter trte in jih krasijo z jabolki, pomarančami, pecivom in raznobarvnim krep papirjem. Na Primorskem šibje in rastlinje nadomeščajo oljčne veje, katerih liste v slovenski Istri spletajo v različne oblike. Posebno obliko butaric poznajo v okolici Ljubljane (iz oblancev izdelane ljubljanske butare) ter na Ljubnem ob Savinji in okolici (figuralne butare, imenovane ljubenske potice). Potice izdelujejo od konca 19. stol.; predstavljajo predmete, povezane z vsakdanjim življenjem tamkajšnjih ljudi, krščanske simbole, v novejšem času pa tudi človeške in živalske figure. Iz naravnih materialov izdelane butare na cvetno nedeljo prinesejo na ogled in k blagoslovu k župnijski cerkvi sv. Elizabete na Ljubnem. Butarce izdelujejo tudi v Rečici v Zgornji Savinjski dolini, pri izboru vsakoletne motivike sodelujejo vsi vaščani. Ljubljanske butarice so cvetnonedeljske butare, značilne za okolico Ljubljane. Od drugih butaric se razlikujejo po vpletenih raznobarvnih oblancih, saj so jih začeli izdelovati za ljubljanske meščane, pri katerih so imele cvetnonedeljske butare drugačno vlogo kot na podeželju.  Cvetnonedeljske butare so v preteklosti izdelovali doma za lastne potrebe, v začetku 20. stol. so jih začeli v okolici večjih mest izdelovati tudi za prodajo meščanom in so ponekod postale izdelek domače obrti in turistični spominek (npr. ljubljanske butare). Tako izdelovanje butar je za nekatere tudi vir zaslužka. Pred cvetno nedeljo ponekod poteka organizirano izdelovanje butar, npr. v župniščih in v okviru delavnic, ki jih organizirajo razna društva ali posamezniki, ki želijo ohranjati izdelavo cvetnonedeljskih butar v lokalni tradiciji. Poleg tradicionalne rabe so konec 20. stol. cvetnonedeljske butare dobile tudi nove funkcije. Prikazi izdelovanja butar so našli svoje mesto v nakupovalnih središčih, butare se pojavljajo na velikonočnih razstavah in nastopajo kot turistični spominek in dekoracija; postale pa so tudi predmet tekmovanja. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Izdelovanje cvetnonedeljskih butar je še zelo živ del nesnovne dediščine, znanje se ohranja med ljudmi ter se prenaša tudi na mlajše generacije. Za izdelavo butare so potrebne ročne spretnosti ter poznavanje materialov (lesa, oblancev, krep papirja). Dejavnost ni vključena v formalno izobraževanje, posameznik se o izdelavi butari lahko pouči na organiziranih delavnicah. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga je vpisana v Register nesnovne kulturne dediščine, in sicer z več enotami: izdelovanje cvetnonedeljskih butar, izdelovanje ljubljanskih butar ter izdelovanje ljubenskih potic. Izdelovanje ljubenskih potic je bilo 27. 2. 2013 razglašeno za živo mojstrovino državnega pomena. Znanja niso ogrožena, za prenos znanja skrbijo lokalna društva, župnije in izdelovalci sami. |
| **Vidik identitete in prepoznavnosti** | Stalnice v delovanju številnih lokalnih društev so z leti postali delavnice, razstave, sejmi in druge prireditve, z organizacijo katerih si društva prizadevajo, da bi današnjim mladim približalo lokalne elemente nesnovne kulturne dediščine izdelovanja cvetnonedeljskih butar. Cvetnonedeljske butare vplivajo na prepoznavnost kraja in so del lokalne identitete. |
| **Vidik družbenega in gospodarskega napredka** | Tradicionalna sestava je večinoma pogojena z lokalnim rastjem. V številnih okoljih si prizadevajo, da bi ohranili izdelavo cvetnonedeljskih butar, ki sledi lokalni tradiciji, lahko pa je povezano tudi z ustvarjalnostjo. Nekaterim izdelava butare predstavlja vir zaslužka. Prikazi izdelovanja butar so našli svoje mesto v nakupovalnih središčih, butare se pojavljajo na velikonočnih razstavah in nastopajo kot turistični spominek in dekoracija; postale pa so tudi predmet tekmovanja. |
| **Vidik učinkov na medgeneracijsko povezovanje in vseživljenjsko učenje** | Tako izdelovanje butar v organiziranih skupinah kot tudi njihov blagoslov sta za lokalno skupnost priložnost za medsebojno druženje in za prenos znanja na mlajše generacije. V panogo so lahko vključene tudi ranljive skupine. |
| **Vidik učinkov na turizem** | Specifične oblike butar v nekaterih krajih postajajo del krajevne turistične ponudbe, zato na cvetno nedeljo na ogled privabljajo tudi turiste. Ljubenske potice ter ljubljanske butare je mogoče kupiti tudi med letom kot turistični spominek. |
| **Viri in literatura** | Roženbergar, Tanja  2009 Lubenske potice : cvetnonedeljske butarce : katalog k razstavi, Muzej novejše zgodovine Celje  Židov, Nena  <https://old.delo.si/znanje/izobrazevanje/kabinet-cudes-cvetnonedeljske-butare.html>  <https://www.etno-muzej.si/sl/spletne-zbirke/album/cvetnonedeljske-butare>  Izdelovanje cventonedeljskih butar  <http://www.nesnovnadediscina.si/sl/register/izdelovanje-cvetnonedeljskih-butar>  Izdelovanje ljubljanskih butar  <http://www.nesnovnadediscina.si/sl/register/izdelovanje-ljubljanskih-butar>  Izdelovanje ljubenskih potic  <http://www.nesnovnadediscina.si/sl/register/izdelovanje-ljubenskih-potic> |